Id-Deċiżjoni tal-Kunsill
tad-29 ta’ Mejju 1995
dwar il-konklużjoni ta’ Ftehim fil-għamla ta’ skambju ta’ ittri bejn il-Komunità Ewropea u l-Istati Uniti ta’ l-Amerika dwar l-akkwisti li jsiru mill-Gvern
(95/215/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikulari l-aħħar sentenza ta’ Artikolu 57(2) u Artikoli 66, 100 a, 113 flimkien ma’ l-ewwel sentenza ta’ Artikolu 228(2) u Artikolu 228(3) tiegħu,
Wara li kkunsidra l-proposta mill-Kummissjoni [1],
Wara li kkunsidra l-kunsens tal-Parlament Ewropew [2],
Billi, għall-Komunità, il-poteri biex tikkonkludi ftehim internazzjonali mhumiex biss mogħtija espliċitament mit-Trattat imma joħorġu wkoll minn dispożizzjonijiet oħra tat-Trattat u minn azzjonijiet meħuda skond dawk id-dispożizzjonijiet mill-istituzzjonijiet tal-Komunità;
Billi, meta r-regoli tal-Komunità ġew adottati sabiex jinkisbu l-għanijiet tat-Trattat, l-Istati Membri, barra l-qafas ta’ l-istituzzjonijiet komuni, ma jistgħux jidħlu f’obbligi li setgħu jkollhom effett fuq dawk ir-regoli jew jibdlu l-intenzjoni tagħhom;
Billi parti mill-obbligi fil-Ftehim innegozjat mill-Komunità Ewropea ma’ l-Istati Uniti ta’ l-Amerika dwar akkwisti li jsiru mill-gvern taqa taħt il-ġurisdizzjoni esklussiva tal-Komunità permezz ta’ Artikolu 113 tat-Trattat;
Billi, aktar minn hekk, xi wħud mill-impenji l-oħra għandhom effett fuq ir-regoli tal-Komunità adottati fuq il-bazi ta’ Artikoli 57(2), 66 u 100 a tat-Trattat;
Billi, fl-aħħar mill-aħħar, Artikolu 37 tad-Direttiva 93/38/KEE [3] jikkonferixxi espressament fuq l-istituzzjonijiet tal-Komunità setgħat biex imexxu n-negozjati ma’ pajjiżi terzi dwar l-arranġamenti legali applikabbli għall-kuntratti tal-gvern mogħtija minn entitajiet fl-Istati Membri fis-setturi ta’ l-eletriċità u tal-portijiet, inter alia;
Billi il-Ftehim innegozjat mill-Komunità Ewropea mal-Istati Uniti tal-Amerika dwar kuntratti tal-gvern għandu jkun konkluż,
IDDEĊIEDA KIF ĠEJ:
Artikolu 1
Il-Ftehim fil-għamla ta’ skambju ta’ ittri bejn il-Komunità Ewropea u l-Istati Uniti tal-Amerika dwar kuntratti tal-gvern huwa b’dan approvat f’isem il-Komunità Ewropea.
It-test tal-Ftehim huwa mehmuż ma’ din id-Deċiżjoni.
Artikolu 2
Il-President tal-Kunsill huwa b’dan awtorizzat li jaħtar persuna bis-setgħa li jiffirma l-Ftehim biex jorbot lill-Komunità Ewropea.
Magħmula fi Brussel, fid-29 ta’ Mejju 1995.